Document ID: 32001R0724

A Tanács 724/2001/EK rendelete
(2001. április 4.)
a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló 850/98/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel:
(1) A különböző típusú halászati tevékenységek hatékony végrehajtása és a halászati erőforrások megőrzése érdekében a 850/98/EK rendeletben [4] megállapított egyes feltételeket tisztázni vagy korrigálni kell.
(2) A 850/98/EK rendeletet ezért ennek megfelelően módosítani szükséges,
ELFOGADTA EZT A RENDELETET:
1. cikk
A 850/98/EK rendelet a következőképpen módosul:
1. a 4. cikk (4) bekezdésének b) pontja helyébe a következő rendelkezés lép:
"b) Minden olyan halászati út esetében, amelynek során egyetlen szembőségi sávba eső vontatott hálót használtak, a kirakodás tilos, ha az I-V. mellékletekben említett bármely földrajzi területről származó és a fedélzeten tartott fogás nem felel meg a vonatkozó mellékletben meghatározott feltételeknek.";
2. az 5. cikk (5) bekezdését el kell hagyni;
3. a 6. cikk (1) bekezdésének a) pontja helyébe a következő rendelkezés lép:
"(1) a) Tilos bármilyen fenéken vontatott zsákháló, kerítőháló vagy hasonló, a zsákvég kerületén, az illesztések és a szegélyek kivételével, stricto sensu bárhol száznál több szemet tartalmazó vontatott háló fedélzeten tartása vagy használata. Ez a rendelkezés azokra a fenéken vontatott zsákhálókra és kerítőhálókra és hasonló vontatott hálókra vonatkozik, amelyek szembősége 90-119 milliméter közötti.";
4. a 7. cikkben
a) a (4) bekezdés helyébe a következő rendelkezés lép:
"(4) Az (1) bekezdés a) pontja ellenére bármilyen 70-79 milliméteres szembőségű, fenéken vontatott zsákhálót, kerítőhálót vagy hasonló vontatott hálót fel kell szerelni legalább 80 milliméteres szembőségű, négyzet alakú szemekből álló panellel.";
b) az (5) bekezdés vége a következő rendelkezéssel egészül ki:
"vagy egy válogatóráccsal, amelynek használata a 46. cikkben meghatározott feltételek szerint került megállapításra";
5. a 10. cikk helyébe a következő rendelkezés lép:
"10. cikk
A kotróhálók kivételt élveznek a 4. cikk rendelkezései alól. Azonban bármely hajóút során, amikor kotróhálók vannak a fedélzeten, tilos
a) tengeri élőlényeket átrakodni; és
b) a fedélzeten tartani a tengeri élőlények bármilyen mennyiségét, kivéve, ha azok súly szerinti 95 %-a kéthéjú kagyló.";
6. a 18. cikk (4) bekezdése helyébe a következő rendelkezés lép:
"(4) a) A nagy tarisznyarák rákcsapdával vagy kosárral kifogott fogásai esetében a nagy tarisznyarákoknak az egyes hajóutak során a fedélzeten tartott vagy a hajóutak végén kirakodott összes fogása tömegének vagy részének maximum 1 %-a állhat levált rákollókból.
b) A nagy tarisznyarák rákcsapdán vagy kosáron kívüli halászfelszerelésekkel fogott fogásai esetében a halászút során bármikor maximum 75 kg levált rákolló tartható a fedélzeten, vagy rakodható ki a halászút végén.";
7. a 22. cikk (3) bekezdésében az utolsó albekezdést el kell hagyni;
8. a 28. cikkben:
a) az (1) bekezdés a) pontja helyébe a következő rendelkezés lép:
"a) október 1-jétől a következő év január 31-ig a következő koordinátákat egymás után összekötő vonallal határolt földrajzi területen belül:
- északi szélesség 43° 46,5′, nyugati hosszúság 7° 54,4′,
- északi szélesség 44° 1,5′, nyugati hosszúság 7° 54,4′,
- északi szélesség 43° 25′, nyugati hosszúság 9° 12′,
- északi szélesség 43° 10′, nyugati hosszúság 9° 12′";
b) az (1) bekezdés b) pontját el kell hagyni;
9. a 29. cikk címének helyébe "A sima lepényhal fő ivadéknevelő területei esetében alkalmazandó feltételek" lép;
10. a VI. melléklet helyébe e rendelet I. mellékletének szövege lép;
11. a X. mellékletben:
a) az 1. pont helyébe a következő rendelkezés lép:
"1. Szembőség-kombináció: 16-31 mm + ≥ 100 mm
A fedélzeten tartott fogásnak legalább a 20 %-át az apró garnélák és garnélák (Pandalus montagui, Crangon spp. és Palaemon spp.) valamilyen keverékének kell alkotnia.";
b) a 4. pont helyébe a következő rendelkezés lép:
"4. Szembőség-kombináció: 80-99 mm + ≥ 100 mm
A fedélzeten tartott fogás legalább 45 %-át az I. mellékletben felsorolt tengeri élőlényeknek kell alkotniuk mint a 80-99 mm-es hálószembőség célfajainak.";
12. a XII. mellékletben:
- a sima lepényhal (Pleuronectes platessa) legkisebb kifogható mérete az 1-5. területeken, Skagerrak és Kattegat kivételével, 27 cm,
- a lábjegyzetet ki kell egészíteni a fattyúmakrélának (Trachurus spp.) az 1-5. régiók esetében érvényes 15 centiméteres legkisebb kifogható méretével, Skagerrak és Kattegat kivételével, amely így hangzik: "Az Azori-szigetek körüli és Portugália felségterületéhez vagy joghatósága alá tartozó vizeken fogott fattyúmakréla (Trachurus picturatus) esetében nincs legkisebb kifogható méret."
- a "vaskos vájókagyló (Spisula solidissima)" bejegyzés helyébe a "vaskos vájókagyló (Spisula solida)" lép, és
- a languszta (Palinurus spp.) legkisebb kifogható mérete az 1-5. régiókban 95 mm, a Kattegat kivételével,
- a nagy tarisznyarák (Cancer pagurus) esetében az "ICES IVb., c. körzetek az é. sz. 56°-tól délre: 115 mm" bejegyzés helyébe az "ICES IVb., c. körzetek az é.sz. 56°-tól délre 130 mm, kivéve a következő pontokat összekötő egyenes vonalakkal határolt területet, amely egyenesek az Anglia partján az é. sz. 53° 28′ 22", k. h. 0° 09′ 24"-nél lévő ponttól az Egyesült Királyság 6 mérföldes határán lévő, az é. sz. 53° 28′ 22", k. h. 0° 22′ 24"-nél lévő pontig és az é. sz. 51° 54′ 06", k. h. 1° 30′ 30"-nél lévő ponttól az Anglia partján az é. sz. 51° 55′ 48", k. h. 1° 17′ 0"-nél lévő pontig futnak, ahol a legkisebb kirakodási méret 115 mm";
13. a XIII. melléklet:
- 3. pontjában a "vagy languszta" szavakat el kell hagyni,
- egy új ponttal egészül ki:
"8. A languszta méretét a 7. ábrán látható módon kell mérni, a rákpáncél hosszaként, a rostrum csúcsa és a páncél disztális szélének középső része között.",
- 7. ábraként az e rendelet II. mellékletében lévő ábrával egészül ki.
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2001. április 4-én.

Labels: 20
6